SKRIFTLIG FORESPØRGSEL E-2889/01

af María Sornosa Martínez (PSE) til Kommissionen

(22. oktober 2001)

Om: EFRU-projektet Genopretning af området Los Filtros i Manises (Valencia, Spanien)

I byen Manises (Valencia) gennemføres projektet Recuperación paisajística de la zona degradada, con la protección del espacio natural entorno urbano de los Filtros de Manises (landskabsmæssig genopretning af nedslidt område med beskyttelse af naturområde byzonearealet ved Los Filtros i Manises). Dette projekt, som modtager fællesskabsstøtte over EFRU, har medført, at arkitektoniske elementer fra begyndelsen af forrige århundrede forsvinder, som ifølge Plan General de Ordenación Urbana de Manises/PGOU (generalplanen for byplanlægning i Manises) indtil nu har været fredet af de kompetente myndigheder.

Projektet har desuden modtaget EFRU-midlerne på grundlag af en påstået landskabsmæssig genopretning af lokaliteten, medens realiteten er, at et område med træbeplantning erstattes af moderne designede elementer, som hverken forbedrer landskabet eller det omgivende byzoneareal.

Både forordning (EF) nr. 1260/1999(1) om strukturfondene og forordning (EF) nr. 1783/1999(2) om EFRU bestemmer, at fondene ikke skal finansiere projekter, som strider mod beskyttelsen af naturarven og den kulturelle arv. EFRU-forordningens artikel 2, stk. 2, litra d), henviser konkret til beskyttelse af den kulturelle arv.

Eftersom et af formålene med EFRU er genopretning af nedslidte områder, bedes Kommissionen besvare nedenstående spørgsmål:

- På grundlag af hvilke kriterier er der tildelt midler til ovennævnte projekt, som indebærer ødelæggelse af arkitektoniske elementer, der er beskyttet i henhold til PGOU i Manises?

- Hvilke kontrolmekanismer er der anvendt for at sikre en korrekt tildeling af EFRU-midler i forbindelse med det nævnte projekt?

(1) EFT L 161 af 26.6.1999, s. 1.

(2) EFT L 213 af 13.8.1999, s. 1.

Supplerende svarafgivet på Kommissionens vegne af Michel Barnier

(26. april 2002)

Kommissionen gør det ærede medlem opmærksom på, at medlemsstaterne efter nærhedsprincippet er eneansvarlige for både udvælgelse af de enkeltprojekter, som strukturfondene medfinansierer, og projekters gennemførelse. Den påser dog i henhold til Rådets forordning (EF) nr. 1260/1999 af 21. juni 1999 om generelle bestemmelser for strukturfondene(1), at alle projekter, der medfinansieres af fondene, overholder EF-bestemmelserne. Er det ikke tilfældet, annullerer den støtten og sørger for, at udbetalte beløb tilbagebetales.

Ifølge oplysninger fra de spanske myndigheder medfinansieres det af det ærede medlem omtalte restaureringsprojekt i forbindelse med det lokale operationelle program for perioden 2000-2006, og projektet gennemføres i overensstemmelse med den generelle udviklingsplan for beskyttelsesniveau II.

Formålet med projektet er at tilvejebringe en harmonisk arkitektonisk løsning for det område, der kaldes Los Filtros, og som styrker områdets visuelle integrering i det nærliggende byområde. Den løsning, som de ansvarlige myndigheder har valgt, gør det muligt at integrere de arkitektoniske kendetegn for indgangsportalen, der er i god bevaringsstand. Hvad selve stedet angår, går projektet ud på at restaurere landskabsområder og plante træer af forskellige arter, som passer sammen med de pinjetræer, der allerede findes på stedet.

(1) EFT L 161 af 26.6.1999.